b'\n_START_ARTICLE_\nAmerica Ferrera\n_START_SECTION_\nOtro\xc5\xa1tvo\n_START_PARAGRAPH_\nAmerica, najmlaj\xc5\xa1a od \xc5\xa1estih otrok, se je rodila v Los Angelesu hondura\xc5\xa1kim star\xc5\xa1em. Pri osmih letih je \xc5\xbee igrala v \xc5\xa1olskih igrah in lokalnem teatru. Obiskovala je George Ellery Hale Middle School in El Camino Real High School v Woodland Hills, Los Angeles.\n_START_SECTION_\nKariera\n_START_PARAGRAPH_\nJulija 2002 je posnela svoj prvi film Gotta Kick It Up! za Disneyev program. Istega leta si je pot med zvezde utrla s filmom Prave \xc5\xbeenske imajo obline. Sledile so \xc5\xa1e vloge  v nanizanki Touched by an Angel in filmih \xc5\xa0tiri prijateljice - ene hla\xc4\x8de]] ter Gospodarji Dogtowna. America je leta 2005 prejela nagrado za najbolj\xc5\xa1o filmsko novinko. Decembra istega leta se je pojavila v Broadwayevi igri Dog Sees God: Confessions of a Teenage Blockhead, ki jo je re\xc5\xbeiral Trip Cullman._NEWLINE_Leta 2006 je dobila vlogo v Grdi ra\xc4\x8dki, priredbi kolumbijske nadaljevanke Betty La Fea, v kateri upodablja neprivla\xc4\x8dno punco, ki \xc5\xbeeli uspeti v svetu mode. Kot Betty Suarez, America nosi la\xc5\xbeen aparat na zobeh, ima kosmate obrvi in lasuljo, njen make-up in obla\xc4\x8dila pa namerno postarajo njeno podobo. Betty v nanizanki je pravi kontrast z ostalimi, ki so zelo glamurozni in modni. Sama je proces spreminjanja iz Americe v Betty poimenovala \xc2\xbbBettification\xc2\xab.\n_START_SECTION_\nNagrade\n_START_PARAGRAPH_\nZa njeno vlogo v Grdi ra\xc4\x8dki je America osvojila zlati globus za najbolj\xc5\xa1o \xc5\xbeensko vlogo v televizijski seriji, kjer je premagala Marcio Cross, Felicity Huffman, Julio Louis-Dreyfus in Mary-Louise Parker. 28. januarja 2007 je osvojila tudi presti\xc5\xbeno Screen Actors Guild nagrado in sicer za najbolj\xc5\xa1o \xc5\xbeensko vlogo v televizijski komediji._NEWLINE_Leta 2007 jo je revija Time Magazine izbrala za eno od vodilnih igralcev in zabavlja\xc4\x8dev v njihovi izdaji: \xc2\xbbNajbolj vplivni ljudje\xc2\xab.\n_START_SECTION_\nZasebno \xc5\xbeivljenje\n_START_PARAGRAPH_\nS scenaristom, igralcem in re\xc5\xbeiserjem Ryanom Piersom Williamsom sta se zaro\xc4\x8dila leta 2010. Spoznala sta se, ko je on delal na svojem prvem \xc5\xa1tudentskem filmu. Poro\xc4\x8dila sta se leta 2011._NEWLINE_Januarja 2008 je naznanila svojo podporo predsedni\xc5\xa1ki kandidatki  Hillary Rodham Clinton ter se pridru\xc5\xbeila njej in h\xc4\x8derki Chelsei Clinton pri ve\xc4\x8d predsedni\xc5\xa1kih kampanjah v Nevadi.'